Vaikka niiden toimien laillisuutta, joilla unionin toimielimet toteuttavat rajoittavia toimenpiteitä, voidaan tutkia lähtökohtaisesti vain niiden tosiseikkojen ja oikeudellisten seikkojen pohjalta, joiden perusteella toimet on toteutettu, unionin tuomioistuimet voivat ottaa kuitenkin huomioon sen henkilön, jota rajoittavat toimenpiteet koskevat, syyllisyyttä vastaan puhuvana seikkana toimittaman seikan vahvistaakseen riidanalaisten toimien laillisuutta koskevan arvioinnin, joka perustuu tosiseikkoihin ja oikeudellisiin seikkoihin, joiden perusteella mainitut toimet on toteutettu.

Asetusta, jossa säädetään rajoittavista toimenpiteistä, on tulkittava paitsi SEUT 215 artiklan 2 kohdassa tarkoitetun yhteisen ulko- ja turvallisuuspolitiikan puitteissa tehdyn päätöksen valossa myös sen historiallisen asiayhteyden valossa, johon unionin antamat säännökset – ja siis kyseinen asetus – kuuluvat. Sama pätee yhteisen ulko- ja turvallisuuspolitiikan alalla tehtyyn päätökseen, jota on tulkittava ottamalla huomioon asiayhteys, johon se kuuluu.

Neuvoston ei tarvitse esittää todisteita, jotka osoittavat, että asianomaisen yhteisön varat on käytetty suoraan ydinaseiden levittämiseen liittyviin Korean demokraattisen kansantasavallan ohjelmiin, vaan sen on tuettava päätöksensä mahdollisimman uskottavasti sellaisella todisteiden kokonaisuudella, jonka mukaan kyseisillä varoilla voidaan edistää tätä tarkoitusta.

Niiden perusteiden laillisuutta koskevan tuomioistuinvalvonnan yhteydessä, jotka ovat perusteena päätökselle merkitä jonkun henkilön tai yhteisön nimi rajoittavien toimenpiteiden kohteena olevien henkilöiden luetteloon, on niin, että jos ainakin yksi perustelujen tiivistelmässä mainituista perusteista on riittävän tarkka ja konkreettinen, että sille on näyttöä ja että se on sellaisenaan riittävä perusta kyseisen toimen tueksi, se, ettei näin olisi muiden kyseisten perusteiden osalta, ei voi oikeuttaa kyseisen toimen kumoamista.

Vaikka oletetaan, että neuvosto ja komissio ovat käsitelleet kantajia koskevia henkilötietoja tavalla, joka ei ole yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta annetun asetuksen N:o 45/2001 mukainen, tämä seikka ei voi johtaa toisten riidanalaisten toimien kumoamiseen. Jos kantajat pystyvät osoittamaan, että henkilötietoja on käsitelty tällä tavalla, ne voisivat sitä vastoin vedota mainitun asetuksen rikkomiseen vahingonkorvauskanteen yhteydessä

Siltä osin kuin on kyse niitä henkilöitä ja yhteisöjä, joiden varat ja taloudelliset resurssit jäädytetään, koskevaan luetteloon merkityn henkilön mahdollisuudesta vaikuttaa kyseessä olevien rajoittavien toimenpiteiden kohteena olevan yhteisön toimintoihin, on todettava, että henkilön, joka hoitaa tehtäviä, jotka antavat hänelle johtamisvaltaa yhteisössä, jota rajoittavat toimenpiteet koskevat, voidaan yleensä itse katsoa osallistuneen toimintaan, jonka perusteella kyseiseen yhteisöön on kohdistettu rajoittavia toimenpiteitä.

Sellaisen kumoamiskanteen yhteydessä, joka koskee tiettyjä Pohjois-Koreaan kohdistettuja rajoittavia toimenpiteitä, joiden tarkoituksena on estää ydinaseiden levittäminen, ja jonka on nostanut luonnollinen henkilö, joka hoitaa johtotehtäviä nimetyssä yhteisössä, joka voi olla mukana tuottamassa rahaa, jolla voitaisiin edistää ydinaseiden levittämiseen liittyviä Korean demokraattisen kansantasavallan toimintoja, ja joka kuuluu sen luetteloon merkitsemisen kriteerin piiriin, joka koskee Korean demokraattista kansantasavaltaa koskevista rajoittavista toimenpiteistä annetun päätöksen 2013/183 15 artiklan 1 kohdan b alakohdan ii alakohdassa tarkoitettuja ”niiden puolesta tai johdolla toimiv[ia] henkilö[itä] tai yhteis[öjä]” ja Korean demokraattista kansantasavaltaa koskevista rajoittavista toimenpiteistä annetun päätöksen 2016/849 27 artiklan 1 kohdan b alakohdassa tarkoitettuja ”tällaisten henkilöiden tai yhteisöjen puolesta tai johdolla toimiv[ia] henkilö[itä] tai yhteis[öjä]”, on todettava, ettei kyseinen kriteeri edellytä välttämättä, että mainittu henkilö on henkilö, joka päättää niiden varojen siirtämisestä, joilla voitaisiin edistää ydinaseiden levittämiseen liittyviä Korean demokraattisen kansantasavallan toimintoja, tai että hänellä on mahdollisuus vaikuttaa tällaiseen siirtämiseen. Hänellä on sitä vastoin oltava yhteys riidanalaisissa perusteissa, kun niitä tulkitaan kyseessä olevien kriteerien valossa, tarkoitettuun toimintaan eli sellaisten valuuttatulojen tuottamiseen, joilla voitaisiin edistää Korean demokraattisen kansantasavallan ydinohjelmia.

Tältä osin on pelkästään edellytettävä, että rajoittavien toimenpiteiden kohteena olevalla luonnollisilla henkilöillä on yhteys sellaisten rahoituspalvelujen tarjoamiseen tai sellaisten varojen, muun omaisuuden tai taloudellisten resurssien siirtämiseen, jotka voisivat edistää Korean demokraattisen kansantasavallan ydinohjelmia, eikä ole tarpeen, että kyseiset henkilöt liittyvät nimenomaisesti ydinaseiden levittämiseen.

Ne kriteerit tai ne riidanalaiset perusteet, joiden nojalla kyseisen henkilön nimi on merkitty riidanalaisiin luetteloihin, edellyttävät pelkästään sen osoittamista, että asianomaisen henkilön ja sen yhteisön, joka tarjoaa sellaisten varojen siirtämistä tai varmistaa sen, jotka voisivat edistää ydinaseiden levittämiseen liittyviä Korean demokraattisen kansantasavallan ohjelmia, välillä on yhteys.

Pelkästään sen perusteella, että mainittu henkilö on ollut johtavassa asemassa sellaisen yhteisön toiminnassa, johon on kohdistettu rajoittavia toimenpiteitä, voidaan katsoa yhtäältä, että hänellä on yhteys mainitun yhteisön valuutan tuottamiseen, koska hän on toiminut yhteisön puolesta tai sen antamien ohjeiden mukaisesti, ja toisaalta, ettei kyseistä henkilöä koskevien muiden perusteiden paikkansapitävyyden tarkastamisen lisäksi ole tarpeen nojautua indisioihin, jotka koskevat hänen omia toimiaan, sen selvittämiseksi, että hänet on nimetty vahvistettujen luetteloon merkitsemisen kriteerien mukaisesti.

(ks. 332–338 kohta)